**Klimatilpasning – overordnet status i København – pr. 23.02.2017**

v/Anne Brix Christiansen, sekretær grundejeren.dk, bestyrelsesmedlem GF Danas Park.

I januar 2017 afholdt IDA (ingeniørernes fagforening) en temaaften over emnet: København – ”Den Blå/Grønne by”.

Flere medlemmer af Grundejeren.dk deltog i mødet, som havde til baggrund at informere om de regnproblemer, København har set de seneste år – og hvad man gør for at forhindre skader som følge af skybrud.

Dette skrift er en kort opsummering af, hvad klimatilpasning går ud på, og hvorfor der er behov for det.

**Klimatilpasningsplanen for København** blev initieret efter skybruddet den 7. juli 2011, hvor store dele af København stod under vand – og efterfølgende kom der inden for få uger endnu mere vand. Kloakkerne kunne ikke aftage vandet og løb over, mange steder stod vandet over jordniveau og mange grundejere fik kælder – og nogle også stueetagen – fyldt med vand.

**Erkendelsen var:**

* Kloakkerne kan ikke aftage kommende (og allerede sete) større regnmængder
* Hvordan slipper vi så af med vandet? F.eks.:
  + Leder det til vandløb og i havnen
  + Fører det i rør ud i havet
  + Får det til at sive ned
* Hvordan sikrer vi specifikt kloakkerne bedre? F.eks.:
  + Fjerner vand fra vejene (de igangværende klimatilpasningsprojekter i grundejerforeningerne)
  + Leder tagvand væk fra kloakken

Der foreligger nu en politisk beslutning fra efteråret af 2015 af klimatilpasningsplanen, som indeholder 4 elementer til at få vand væk:

1. skybrudsveje = transportere vand ad vejene til afløb (f.eks. Harrestrup Å) (dvs vandet kommer ikke i kloakken)
2. forsinkelsesveje = veje med grønne strimler langes vejbanen, hvor noget af vandet kan sive ned og blive forsinket
3. central forsinkelse = grønne arealer, der f.eks. sænkes, så der kan opbevares vand, som så nedsiver
4. grønne veje (transport & forsinkelse) = regnbede som kan optage vand svarende til 5 års regn – måske mere - (dvs endnu mindre vand i kloakken)

Som private grundejere er vi involveret i en række af denne type projekter. Ikke alle grundejerforeninger har behov for et klimatilpasningsprojekt, men en række – også af vore medlemmer – er pt involveret i sådanne lokale projekter. Hovedformålet med alle disse projekter er at **få regnvand væk fra vore kældre, veje – og ikke mindst: kloakken.**

Vore projekter – de såkaldte ”private projekter” er en mindre del af det store københavnske klimatilpasningsprojekt. Fordi vore veje er private veje, så kunne HOFOR ikke gå ind og være projektejer på projekterne, og der blev derfor skabt den såkaldte medfinansieringsmodel, hvor grundejerforeningen skulle optage lån og være projektejer – og hvor HOFOR så skulle betale alle renter og afdrag.

Denne model mødte nogle udfordringer og blev revurderet – udfordringerne var:

* udfordringer med låneoptag – bankerne forstod ikke ordningen
* det ville være en (for) stor opgave for en grundejerforening at skulle være bygherre
* det var svært at gennemskue/forstå foreningernes risiko som projektejer (ved fordyrelser og ændringer af projektet)
* der var et generelt ønske fra HOFOR om at påtage sig projektejerrollen og projektrisici, som professionel bygherre

De foreninger i Grundejeren.dk, der arbejder med klimatilpasningsprojekterne, kender til disse udfordringer, og selv om vi er kommet videre med nogle af projekterne, så er der fortsat forsinkelse i både beslutningsprocesserne – herunder er der en række projekter, som ikke er godkendt endnu – og i projekteringen.

På basis af udfordringerne valgte HOFOR at overtage projekterne for de **grønne veje**. Dette blev godkendt af Københavns Kommune, og en række projekter er nu under projektering.

I Grundejeren.dk får vi fortsat henvendelse fra medlemsforeninger, hvor der er udfordringer med at komme videre, men der er dog en række projekter, der kører mod godkendelse her i første halvår af 2017.

Det videre forløb for **skybrudsveje** er ikke helt klart – der findes flere forskellige modeller, og det er ikke klart, hvorfor den enkelte grundejerforening har fået en bestemt model. Det søger Grundejeren.dk fortsat information om hos HOFOR (som formanden også har nævnt i sin beretning).

For at afrunde IDAs møde, så blev der gennemgået nogle allerede gennemførte projekter – f.eks. Skt. Annæ Plads, hvor der er både skybrudsveje og nedsivningsbede – tag en tur til byen og se det! I den forbindelse kan man også tage et kig i Tåsingegade, hvor der også er lave en klimatilpasningsløsning – og endeligt er I velkomne i Husum i Danas Park, hvor Møllebakken er et af pilotprojekterne for regnbede (en tilfredshedsundersøgelse hos beboerne på strækningen viser stor tilfredshed med den samlede løsning – den eneste kritik er fra enkelte, der mener, at der så er for lidt plads til parkering).

Og i min ”egen” grundejerforening Danas Park venter vi spændt på, hvordan vores skybrudsvejsprojekt bliver – vi er sidste grundejerforening før Harrestrup å, og skybrudsvejen skal sikre, at vandet fra store dele af Husum når åen….